Diari Oficial de la Generalitat Valenciana


Sumari del DOGV 7543, del 09-06-2015 (2015/5427)

RESOLUCIÓ de 3 de juny de 2015, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina amb dragues mecanitzades en aigües de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/res/2015/06/03/(1)/dof/vci/html**

### Dades del document

Número de DOGV
:   7543

Data del DOGV
:   09-06-2015

Secció del DOGV
:   I. DISPOSICIONS GENERALS

Número del document
:   2015/5427


Data del document
:   03-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * indústria pesquera
    * legislació
    * captura autoritzada
    * captura per espècie
    * cria de crustacis
    * mol·lusc

RESOLUCIÓ de 3 de juny de 2015, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina amb dragues mecanitzades en aigües de la Comunitat Valenciana. [2015/5427]  
El Reglament (CE) número 1967/2006, del Consell, de 21 de desembre de 2006, relatiu a les mesures de gestió per a l'explotació sostenible dels recursos pesquers en el mar Mediterrani i pel qual es modifica el Reglament (CEE) número 2847/93 i es deroga el Reglament (CE) número 1626/94, establix en l'article 19 que els estats membres aprovaran plans de gestió plurianuals en les seues aigües territorials per a determinades modalitats pesqueres, entre les quals s'inclouen les dragues, la definició de les quals, d'acord amb el reglament, comprendria els rastells que a la Comunitat Valenciana s'empren en la modalitat de marisqueig des d'embarcació, i que es classifiquen concretament com a «dragues mecanitzades».  
El Reglament (UE) número 1380/2013, del Parlament Europeu i del Consell, d'11 de desembre de 2013, sobre la Política Pesquera Comuna, inclou entre els objectius que la PPC:  
- Haurà de garantir que les activitats de la pesca i l'aqüicultura siguen sostenibles ambientalment a llarg termini i es gestionen de forma coherent amb els objectius de generar beneficis econòmics, socials i d'ocupació, i de contribuir a la disponibilitat de productes alimentaris.  
  
- Aplicarà el criteri de precaució a la gestió pesquera i procurarà assegurar que l'explotació dels recursos biològics marins vius restablisca i mantinga les poblacions d'espècies capturades per damunt dels nivells que puguen produir el rendiment màxim sostenible.  
  
En l'article 7, «Tipus de mesures de conservació», del reglament mencionat, s'establix que les mesures de conservació i explotació sostenible dels recursos biològics marins podran incloure, entre altres, els elements següents: plans plurianuals, objectius per a la conservació i l'explotació sostenible de les poblacions i mesures connexes per a minimitzar la repercussió de la pesca en el medi marí, mesures per a adaptar la capacitat pesquera dels barcos pesquers a les possibilitats de pesca disponibles, talles mínimes de referència per a conservació, mesures necessàries per al compliment de les obligacions establides en la legislació mediambiental.  
Segons el que disposa l'article 49.1.17 de l'Estatut d'Autonomia de la Comunitat Valenciana, la Generalitat té la competència exclusiva en temes de marisqueig.  
Tenint en compte el que disposen la Llei 9/1998, de la Generalitat Valenciana, de Pesca Marítima de la Comunitat Valenciana, i la Llei 2/1994, de la Generalitat, de Defensa dels Recursos Pesquers, i atés que s'exercix la pesca de mol·luscos bivalves per mitjà de dragues en esta comunitat, ha sigut necessari crear un pla de gestió d'esta pesca, d'acord amb l'article 19 del Reglament 1967/2006 i el Reglament (UE) número 1380/2013.  
  
Elaborat el corresponent Pla de Gestió de la Pesca de Mol·luscos Bivalves per mitjà de Dragues a la Comunitat Valenciana amb les seues justificacions científiques, socials i econòmiques corresponents, i a fi d'adequar la legislació autonòmica a la normativa europea, es van publicar el Decret 94/2013, de 12 de juliol, del Consell, pel qual es regula l'activitat de marisqueig de la rossellona i la tellina en el litoral de la Comunitat Valenciana; la Resolució de 9 d'agost de 2013, de la Conselleria de Presidència i Agricultura, Pesca, Alimentació i Aigua, per la qual s'establixen les zones de veda per a la rossellona i la tellina en aigües de la Comunitat Valenciana, i la Resolució de 25 de juliol de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana.  
Així mateix, es va publicar la Resolució de 21 d'abril de 2015, de la Direcció General d'Empreses Agroalimentàries i Pesca, per la qual s'establixen i classifiquen les zones de producció de mol·luscos bivalves, gasteròpodes, tunicats i equinoderms en aigües de la Comunitat Valenciana, per mitjà de la qual es van declarar set zones de producció de mol·luscos bivalves, gasteròpodes i equinoderms en aigües litorals de la Comunitat Valenciana.  
El pla de gestió adoptat té com a objectiu detindre el procés regressiu que esta pesca ha patit en els últims anys i recuperar els nivells de biomassa de les poblacions naturals de rossellona i tellina a l'estat en què es trobaven entre 2005 i 2008; per a això s'empra com a punt de referència de conservació el valor mitjà de la taxa de captura o rendiment en captures per unitat d'esforç (CPUE), que en eixe període era de 46,09 kg barco/dia per a la rossellona i de 36,07 kg barco/dia per a la tellina, tenint com a horitzó temporal per a assolir este objectiu el 31 de desembre de 2015.  
Per a aconseguir els objectius del pla plurianual de gestió, amb les condicions d'explotació que es regulen en el Decret 94/2013, es considera imprescindible mantindre l'índex de mortalitat per pesca en els nivells adequats perquè la biomassa de l'estoc augmente progressivament, i es reflectisca en un increment de la taxa de captura o CPUE.  
Amb este objecte, l'article 5 del Decret 94/2013 esmentat indica que, mitjançant una resolució de l'autoritat competent en pesca marítima, s'establirà el límit anual de captures en funció de l'evolució de les poblacions.  
Segons les dades de l'estudi científic del pla de gestió, a què s'han incorporant les dades definitives de l'any 2014, els valors dels paràmetres que reflectixen l'estat actual de la pesca per a les flotes de Cullera i Gandia són els següents:  
Rossellona  
El valor mitjà de la taxa de captura dels últims tres anys és de CPUE (2012-14) = 7,07 kg barco/dia.  
El valor mitjà de la CPUE (2014) ha sigut de 12,71 kg barco/dia.  
El total de captures de rossellona en la zona CVA1-03 durant tot l'any 2014 ha sigut de tan sols 1.029,6 kg, i s'ha mariscat esta espècie únicament 81 jornades.   
De les dades anteriors es desprén que l'estoc de la població de rossellona no ha evolucionat favorablement i els nuclis incipients de recuperació de les poblacions d'adults són ràpidament explotats durant unes jornades fins que ja no és rendible l'aprofitament.  
Tellina  
El valor mitjà de la taxa de captura dels últims tres anys és de CPUE (2012-14) = 10,95 kg barco/dia per a la tellina.  
El valor mitjà de la de la CPUE (2014) ha sigut de 4,94 kg per barco i dia.  
El total de captures obtingudes en tot l'any a penes ascendix a 1.901 kg.   
De les dades anteriors es desprén que la CPUE de la tellina en 2014 ha patit una important caiguda respecte als anys anteriors, la qual cosa demostra que l'estoc d'esta espècie continua disminuint.  
Per a poder aconseguir que els nivells de biomassa de les poblacions naturals de rossellona i tellina arriben a l'estat en què es trobaven entre 2005 i 2008, tal com s'establix en el pla de gestió, es considera necessari tancar la pesca de la rossellona i la tellina per mitjà de dragues mecanitzades en el litoral de la Comunitat Valenciana, amb la intenció de disposar del nombre més gran de reproductors possibles per apoder augmentar, d'esta manera, el reclutament de juvenils, i continuar amb l'estudi de l'evolució de l'estructura poblacional d'estes espècies i de les condicions mediambientals de les zones de producció, a fi de conéixer realment les causes que han portat les poblacions de rossellona i tellina a esta situació.  
Per tant, tenint en compte l'evolució de les captures i la situació actual de la població de rossellona i tellina que es reflectix en les dades presentades, amb la intenció de complir les recomanacions de la Comissió formulades el passat 8 de maig per mitjà d'un escrit amb registre d'eixida 1478569 i oïts els professionals del sector a través dels seus representants, resolc:  
  
Primer  
La pesca de rossellona i la tellina per mitjà de dragues a la Comunitat Valenciana romandrà tancada a fi d'assegurar el compliment dels objectius del Pla de Gestió de la Pesca de Mol·luscos Bivalves per mitjà de Dragues en el Litoral de la Comunitat Valenciana. Així mateix no es podrà mariscar tellina ni rossellona en les zones de producció de mol·luscos CVA- 3.2, 3.3, 3.4, 3.5, 3.6, 3.7 amb cap modalitat.  
  
Segon  
Per a poder iniciar l'aprofitament de qualsevol banc de rossellona o tellina per mitjà de dragues mecanitzades, serà necessària la realització d'un estudi previ de l'estructura demogràfica de la població i de la situació de l'estoc. Una vegada analitzades les dades d'eixe estudi, es decidirà si la zona pot ser oberta, i en el cas que així siga, la TAC de cada espècie que es pot mariscar en la dita zona.  
  
Tercer  
En totes les zones on tradicionalment ha estat autoritzat el marisqueig per mitjà de dragues mecanitzades es realitzarà un seguiment de l'evolució de les poblacions d'ambdós espècies, que ha d'incloure un estudi de l'estructura per talles de les poblacions.  
  
Quart  
Es continuarà desenrotllant un programa de control de l'activitat de marisqueig amb dragues mecanitzades en el litoral de la Comunitat Valenciana a fi de comprovar el compliment de la present resolució.  
  
Queda sense efecte la Resolució de 25 de juliol de 2014, de la Conselleria de Presidència i Agricultura, Pesca, Alimentació i Aigua, per la qual s'establixen els límits anuals de captura de rossellona i tellina en aigües de la Comunitat Valenciana.  
  
  
DISPOSICIÓ FINAL  
  
Esta resolució produirà efectes des de l'endemà de la publicació en el Diari Oficial de la Comunitat Valenciana.  
  
València, 3 de juny de 2015.- El conseller de Presidència i Agricultura, Pesca, Alimentació i Aigua: José Císcar Bolufer.


Còpia Permalink ELI